
20.08.2026 / Nr.V-26/K2V/013

Rīgā 2026. gada 20. augustā
Iesniegums

par rīkojuma projektu par atteikumu akceptēt paredzēto darbību

Sabiedrība ar ierobežotu atbildību “K2 Ventum”, reģistrācijas numurs: 40203344430 (turpmāk – “K2 Ventum”), ir iepazinusies ar Tiesību aktu portālā pieejamo rīkojuma projektu “Par atteikumu akceptēt paredzēto darbību "Vēja elektrostaciju parka "K2 Ventum" būvniecība Dienvidkurzemes novada Sakas pagastā un elektropārvades pieslēguma izveide Dienvidkurzemes novada Sakas pagastā un Kuldīgas novada Alsungas pagastā"(turpmāk – “Paredzētā darbība”)”[footnoteRef:1] (turpmāk – “Atteikums”). [1:  Pieejams: https://tapportals.mk.gov.lv/legal_acts/47717f7c-612e-4cc0-8221-edd19a1f9b98 ] 


K2 Ventum ieskatā šobrīd plānotais Atteikums ir pilnībā nepamatots un prettiesisks.

Vēja elektrostacijas parka projekta realizācijas ietvaros K2 Ventum jau kopš 2021. gada oktobra ir veikusi virkni likumā “Par ietekmes uz vidi novērtējumu” un ar to saistītajos normatīvajos aktos paredzētu pasākumu, kas nepieciešami, lai īstenotu Paredzēto darbību. Paredzētās darbības ietekmes uz vidi novērtējuma procedūra tika veikta laika periodā no 2022. gada 23. marta līdz 2025. gada 30. septembrim. Paredzētās darbības ietekmes uz vidi procedūras laikā notika vairākas sabiedriskās apspriešanas un kompetentā institūcija – Enerģētikas un vides aģentūra – 2025. gada 11. septembrī ir pieņēmusi lēmumu Nr. 10.5/47/2025, ar ko atzinusi, ka sabiedriskās apspriešanas ir organizētas un notikušas atbilstoši normatīvo aktu prasībām. 

2025. gada 30. septembrī Enerģētikas un vides aģentūra sniedza savu atzinumu par ietekmes uz vidi novērtējuma ziņojumu (turpmāk – “Atzinums”). Tajā tika konstatēts, ka Paredzēto darbību ir iespējams īstenot, ievērojot ārējos normatīvajos aktos, kā arī ziņojumā un Atzinumā iekļautos nosacījumus. Atzinums, kas atļauj īstenot Paredzēto darbību, tika izdots, pamatojoties ne vien uz kompetentās institūcijas, bet arī uz četrpadsmit valsts institūciju un kapitālsabiedrību izvērtējumiem.[footnoteRef:2] Atbilstoši Atzinumam – Dienvidkuzemes novada pašvaldība noteica vairākus nosacījumus, kas jāievēro Paredzētās darbības īstenošanas gaitā.[footnoteRef:3] [2:  Šīs institūcijas un kapitālsabiedrības ir AS “Augstsprieguma tīkls”, Dabas aizsardzības pārvalde, Valsts vides dienests, Veselības inspekcija, Nacionālā kultūras mantojuma pārvalde, AS “Latvijas valsts meži”, VAS “Latvijas gaisa satiksme”, VA “Civilās aviācijas aģentūra”, VAS “Latvijas Valsts radio un televīzijas centrs”, SIA “Elektroniskie sakari”, VSIA “Latvijas valsts ceļi”, Dienvidkurzemes novada pašvaldība, Kuldīgas novada pašvaldība, Aizsardzības ministrija, Satiksmes ministrija, VSIA “Latvijas Vides ģeoloģijas un meteoroloģijas centrs”. Atsauce uz atzinumiem atrodama šeit:
https://tapportals.mk.gov.lv/attachments/legal_acts/additional_documents/a4b8ade8-d124-478d-87ca-245bee77b89a/download ]  [3:  Enerģētikas un vides aģentūras 2025. gada 30. septembra atzinums Nr. 10.7/9/2025, 5.4.2.11. punkts.] 


Ņemot vērā minēto, 2025. gada 31. oktobrī K2 Ventum iesniedza Ministru kabinetā iesniegumu par Paredzētās darbības akceptēšanu. Šo jautājumu (kopā ar jautājumiem par 2 (divu) citu analogu vēja parku akceptēšanu) bija plānots izskatīt Ministru kabineta sēdē 2026. gada 28. aprīlī, kas tika atlikta. Minētā sēde tika atlikta, jo tās noslēgumā Dienvidkurzemes novada pašvaldības deputāts Andrejs Radzevičs norādīja uz iespējamiem, Paredzētās darbības IVN ietvaros rīkoto sabiedrisko apspriešanu laikā pieļautiem procesuāliem pārkāpumiem. Vienlaikus, tika izteiktas šaubas par to, vai Paredzēto darbību ir iespējams īstenot Baltijas jūras un Rīgas līča piekrastes aizsargjoslas ierobežotas saimnieciskās darbības joslā.

Tā rezultātā Klimata un enerģētikas ministrijai (turpmāk – “KEM”) tika uzdots aicināt attiecīgās pašvaldības un "K2 Ventum" organizēt atkārtotu paredzētās ietekmes novērtējuma sabiedrisko apspriešanu. Tāpat KEM sadarbībā ar Viedās administrācijas un reģionālās attīstības ministriju (turpmāk – “VARAM”) tika uzdots sagatavot juridisko analīzi par būvniecību aizsargjoslā un iesniegt to izskatīšanai Ministru kabinetā vienlaikus ar lēmumu par Paredzētās darbības akceptu. 

KEM piesaistītais neatkarīgais juridiskais eksperts SIA "Zvērinātu advokātu birojs RASNAČS" savā atzinumā secinājis, ka Aizsargjoslu likuma 36. panta pirmā daļa nenosaka vispārēju aizliegumu vēja elektrostaciju un tām nepieciešamās infrastruktūras būvniecībai Baltijas jūras un Rīgas līča piekrastes aizsargjoslas ierobežotas saimnieciskās darbības joslā. VARAM savā 2026. gada 11. augusta vēstulē Nr. P-1-13-1/3649 norādīja, ka tā pirmšķietami piekrīt atzinumā izdarītajiem secinājumiem un ka tie kopumā atbilst ministrijas iepriekš paustajai tiesību normu interpretācijai. Savukārt attiecībā par atkārtotu paredzētās ietekmes novērtējuma sabiedrisko apspriešanu organizēšanu – tās netika organizētas, jo nevienai no iesaistītajām pusēm nebija viennozīmīgi skaidrs, atbilstoši kādam normatīvajam aktam tās būtu jāorganizē, kā arī, kuram subjektam tas vispār būtu jādara. Normatīvie akti neparedz šāda veida sabiedrisko apspriešanu. Paredzētās darbības sabiedriskā apspriešana jau ir notikusi Ministru kabineta 2026.gada 28.aprīļa rīkojuma projekta kontekstā un šobrīd Atteikuma kontekstā. Norādāms arī uz to, ka pati KEM neskatoties uz to, ka uzdevums protokollēmumā tika ietverts 2026. gada 28. aprīlī, tikai 2026. gada 24.jūlijā sagatavoja vēstuli Dienvidkurzemes novada pašvaldībai. Pat ja pieņemtu, ka šādu apspriešanu bija iespējams tehniski noorganizēt, tad iesaistīto institūciju bezdarbības dēļ tas nebija paveicams (K2 Ventum neapgalvo, ka šāda vilcināšanās bija apzināta).

Šobrīd, no tiesību aktu portālā pieejamās un Atteikumā minētās informācijas redzams, ka atzinumu iesniegusi arī biedrība “PIEKRASTE RĪTDIENAI”. Minētā biedrība iesniegusi juridiskā konsultanta – ZAB “Eversheds Sutherland Bitāns” – juridisko atzinumu par Aizsargjoslu likuma 36. panta piemērošanu. Atbilstoši Atteikuma 9. punktam, secināms, ka pašlaik Ministru kabinets nevar akceptēt Paredzēto darbību minētā ZAB “Eversheds Sutherland Bitāns” atzinuma dēļ, jo tajā izdarīti citi secinājumi par Paredzētās darbības tiesiskumu. Vienlaikus, Atteikumā kā iemesls paredzētās darbības neakceptēšanai norādīts fakts, ka neesot sarīkota atkārtota sabiedriskā apspriešana.

K2 Ventum ieskatā minētie apstākļi nevar kalpot par pamatu, lai Ministru kabinets lemtu par Atteikumu. Šajā ziņā norādāms sekojošais.

Ministru kabinetam Paredzētās darbībās akceptēšanas / neakceptēšanas procesa laikā kā iestādei ir jāievēro Administratīvā procesa likums, Valsts pārvaldes iekārtas likums, Ministru kabineta kārtības rullis, kā arī virkne citu normatīvo aktu. Tostarp Ministru kabinetam ir jāievēro patvaļas aizlieguma princips, kas ietverts Administratīvā procesa likuma 9. pantā, kas noteic: “Administratīvo aktu un tiesas nolēmumu var pamatot ar faktiem, kuri ir nepieciešami lēmuma pieņemšanai, un no tiem izrietošiem objektīviem un racionāliem juridiskiem apsvērumiem.” Patvaļas aizlieguma princips ir cieši saistīts ar pamatojuma principu,[footnoteRef:4] saskaņā ar kuru iestādei un tiesai savā lēmumā ir jānorāda faktiskie un tiesiskie apstākļi, kā arī lēmumos jāietver atbildes uz būtiskākajiem jautājumiem, norādot saprātīgu jeb racionālu to pamatojumu,[footnoteRef:5] kas pārliecinātu par lēmuma pareizību.[footnoteRef:6]  [4:  Administratīvā procesa likuma komentāri. A un B daļa. Sagatavojis autoru kolektīvs Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 161. lpp.]  [5:  Administratīvā procesa likuma komentāri. A un B daļa. Sagatavojis autoru kolektīvs Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 161. lpp.]  [6:  Turpat, 653. lpp.] 


Pirmkārt, Atteikuma 9.punktā norādīts: “Ņemot vērā šā rīkojuma 5.–7. punktā minēto, Ministru kabinets secina, ka 2026. gada 28. aprīļa sēdē identificētais jautājums par paredzētās darbības īstenošanas pieļaujamību Baltijas jūras un Rīgas līča piekrastes aizsargjoslā pēc papildu juridisko izvērtējumu saņemšanas nav vērtējams kā viennozīmīgi atrisināts. Atšķirīgu juridisko atzinumu esība pati par sevi nenozīmē, ka paredzētā darbība aizsargjoslā ir aizliegta, tomēr tā neļauj arī uzskatīt, ka 2026. gada 28. aprīlī konstatētās šaubas par šā jautājuma tiesisko interpretāciju ir pilnībā novērstas. [K2 Ventum pasvītrojums].”
No konkrētā Atteikuma punkta secināms, ka Ministru kabinetam kā iestādei administratīvajā procesā pašai nav skaidrs kā pareizi būtu piemērojamas tiesību normas (Aizsargjoslu likuma 36. pants). Kā arī Ministru kabinets pieļauj situāciju, ka šis jautājums tā arī var palikt neatrisināts. Neskatoties uz to, Ministru kabineta ieskatā šāda tiesiskā neskaidrība līdz ar to var kalpot par pamatu, lai adresātam izdotu nelabvēlīgu administratīvo aktu. Norādāms, ka šāda pieeja ir prettiesiska un pilnīgi pretēja patvaļas aizlieguma un pamatojuma principam. Tiesību normas neskaidra interpretācija administratīvajā procesā nevar kalpot par pamatu, lai neizdotu adresātam labvēlīgu administratīvo aktu.
 Vienlaikus, no Atteikuma nav saprotams, kāpēc tas ir devis priekšroku privātpersonas – tieši ieinteresētas biedrības iesniegtam atzinumam (ZAB “Eversheds Sutherland Bitāns” atzinums) iepretim pārējiem administratīvajā procesā esošajiem dokumentiem, kā arī paša KEM piesaistītā neatkarīgā juridiskā eksperta secinātajam. 

Otrkārt, Atteikuma 15. punktā norādīts: “Līdz šā rīkojuma pieņemšanas dienai Ministru kabineta 2026. gada 28. aprīļa sēdes protokola Nr. 24 33. § 2. punktā paredzētā atkārtotā paredzētās darbības ietekmes novērtējuma sabiedriskā apspriešana nav notikusi. Tādējādi Ministru kabineta rīcībā nav tās atkārtotās sabiedrības līdzdalības rezultātu un aktualizēta attiecīgās pašvaldības viedokļa, kuru nepieciešamību Ministru kabinets pats konstatēja, 2026. gada 28. aprīlī atliekot jautājuma izskatīšanu.”
Attiecībā uz šo apsvērumu, vēlreiz norādāms, ka Ministru kabinetam, lai tas varētu dot konkrēta satura uzdevumus administratīvajā procesā, ir jābūt skaidri noteiktam pilnvarojumam likumā. Neviens normatīvais akts nedod Ministru kabinetam tiesības (ne kā konstitucionālajam orgānam, ne kā iestādei) mainīt administratīvo procesu, kāds ir noteikts normatīvajos aktos un kādā K2 Ventum nonāca līdz paredzētās darbības akcepta lēmuma pieņemšanas jautājuma izskatīšanai Ministru kabinetā. K2 Ventum ir izpildījusi likumā “Par ietekmes uz vidi novērtējumu” ietvertos pasākumus, tostarp tiesiski veikusi visas sabiedriskās apspriešanas. No otras puses – neviens normatīvais akts nedod Ministru kabineta tiesības uzlikt par pienākumu veikt atkārtotas darbības šajā procesā, par kurām savu akceptu jau ir devušas visas kompetentās iestādes. Līdz ar to, arī šis Ministru kabineta apsvērums nevar kalpot par Atteikuma pamatojumu administratīvā akta izdošanas procesā.

Treškārt, virspusēji iepazīstoties ar ZAB “Eversheds Sutherland Bitāns” iesniegto atzinumu Ministru kabinetam, secināms, ka tajā formulētais darba uzdevums jeb jautājums ekspertam atšķiras no tā, kas ir ticis uzdots KEM piesaistītajam neatkarīgajam juridiskajam speciālistam SIA "Zvērinātu advokātu birojs RASNAČS". Papildus, vismaz K2 Ventum ieskatā biedrības iesniegtajā atzinumā ir izdarīti vairāki pieņēmumi par kuriem ir iespējama diskusija un kas nav viennozīmīgi. Piemēram, secinājums, ka Aizsargjoslu likuma 36. panta pirmās daļas 2. punktā esošais būvju / ēku uzskaitījums ir izsmeļošs un visas pārējās būves ir aizliegtas.
Vienlaikus, no publiski pieejamās informācijas ir secināms, ka ZAB “Eversheds Sutherland Bitāns” ir pārstāvējis, iespējams pārstāv vēl joprojām, enerģētikas sektora klientus, kuru intereses potenciāli var nesakrist ar K2 Ventum interesēm. 

Ceturtkārt, ir jāņem vērā, ka Paredzēto darbību ir saskaņojušas ne tikai augstāk minētās organizācijas un institūcijas, bet arī iesaistītās ministrijas.

Papildus norādāms, ka K2 Ventum ar Dabas aizsardzības pārvaldes 2026.gada 5.jūnija lēmumu Nr. 4.2/3825/2026-N ir saskaņota SIA “K2 Ventum” Veģetācijas un Gruntsūdens monitoringa programma vēja parka “K2 Ventum” izbūves un ekspluatācijas iespējamās ietekmes novērtēšanai DL “Ziemupe” un Grīņu dabas rezervātā.

Ņemot vērā visu augstāk minēto, K2 Ventum aicina neatbalstīt Atteikumu, jo tas neatbilst normatīvajiem aktiem un ir prettiesisks. K2 Ventum aicina labot iepriekšējā Ministru kabineta sastāva kļūdas un akceptēt Paredzēto darbību. Pretējā gadījumā K2 Ventum būs spiesta vērsties tiesā, jo tai būs nodarīti ievērojami zaudējumi un neatgriezenisks kaitējums.


Pielikumi:
1. Dabas aizsardzības pārvaldes 2026. gada 5. jūnija lēmums Nr. 4.2/3825/2026-N Par veģetācijas monitoringa programmas un gruntsūdens līmeņa monitoringa darbu programmas saskaņošanu vēja elektrostaciju parka “K2 Ventum” izbūves un ekspluatācijas iespējamās ietekmes novērtēšanai dabas liegumā “Ziemupe” un Grīņu dabas rezervātā.
Cieņā

sabiedrība ar ierobežotu atbildību “K2 Ventum”

